Dr Tolkien isch uf d King Edward's  School z Birmingham gange und het denn am Exeter College z Oxford gstudiert. 1915 her er dr B.A., vier Johr spöter dr M.A. gmacht. Im Erste Wältchrieg isch er iizoge worde und het an dr Somme kämpft. Noch em Chrieg het er churzi Ziit am The New English Dictionary mitgschafft, wo spöter The Oxford English Dictionary worden isch. Er het die änglisch Sproch und Literatur an de Universitete Leeds (vo 1920 bis 1925) und Oxford (1925 bis 1959) underrichdet und isch Spezialist gsi für Alt- und Middelänglisch. Er isch sehr beschäfdigt gsi mit siine akademische Pflichte und het au an andere Universitete examiniert, so het er numen e baar Publikatione gmacht in dere Ziit, wo aber in siim Fäld bedütende Iifluss gha hai. Drunder si gsi Sir Gawain and the Green Knight (1925; mit em E.V. Gordon), d Standardusgob vo däm Wärk, Beowulf: The Monsters and the Critics, e Vorläsig won er 1936 ghalte het und richdigswiisend worden isch, und en Usgob vom mittelalterlige Handbuech für Eisiidlere Ancrene Wisse (1962).